Працягваюць прыносіць новыя адкрыцці археалагічныя разведкі каля вёскі Доўгае, што на левым беразе ракі Случ. На пабураных будаўніцтвам пагорках збіраліся ўнікальныя крамянёвыя прылады, а таксама рэшткі керамічнага посуду часоў неаліту, бронзавага веку і эпохі жалеза. Акрамя іх удалося выявіць сляды знішчанага бульдозерам славянскага жытла з раздушаным гаршком другой паловы І тыс. н.э. на пабураным каменным агнішчы.